钦定古今图书集成/方舆汇编/职方典/第1155卷 > 《从樊泽求修孟处士墓笺》符载
## 钦定古今图书集成/方舆汇编/职方典/第1155卷 > 《从樊泽求修孟处士墓笺》符载

“夫仁义扬显朗，德之充也；惠慈被幽昧，仁之原也。”窃
见故鹿门孟处士浩然，纳灵冲粹，侠儒杰立，文宝高
贵，价吞连城，一旦殒落，祚替陵蔑，吁嗟丘陇，颓陷荒
圃，形或异斧，高不及隐，永怀若人，行路慨然。前日辨
觉佛寺岘首亭，恭睹明公垂意，拳拳，将墓文表随封
起窀穸，阖境缙绅，瞥闻嘉声，风动兴感，偕至踊跃然
垂休务当时从善贵流。今阁下外迫军旅程使之剧，
内劳宾客俯仰之勤，牵耗星岁，未遑指顾。常恐旦夕
飞践廊庙，缠绵深旨，郁纡不写，则处士之风流精爽，
沉翳厚地矣。或好事者乘而射之，辜负夙志矣。伏惟
阁下醇仁盛德，覆乎草木；除恶彰善，发于乡党。割省
庶务，凝神晷刻，眄睐官属，望全首尾，实足以副士林
之翘翘，慰羇魂之冥冥。事关教化不主名誉。伏惟虑
之始终之，幸甚幸甚。